„O vrijeme, stani čas!“

(Lamartine)

 Vrijeme je pojam kojeg je stvorio ljudski um. Ništa više. Ono je, kao i sve ostalo, relativna stvar. To je ljudska tvorevina, jedna od mnogih. Stvorili smo tamničare. Tik-tak. Naše vlastite tamničare. Tik-tak. Vrijeme leti. Guši nas. Muči nas. Tik-...Vrijeme staje. Zar je ono tako bitno? Podijelili smo vrijeme. Godine u mjesece, mjesece u tjedne, tjedne u dane, dane u sate...i sve dalje do nanosekundi. Tamničar dolazi. Tik-tak. Zveckaju mu ključevi. Tik-tak.

 Ali sami smo mu dali ključeve. Cijeli naš život provodimo trčeći i cijeli život kasnimo. Pokušavamo sustići sudbinu koja se tako okrutno igra s nama. Ali... i ona je relativna. Zar ne? Drevni ljudi su pogriješili. Vrijeme se ne mjeri sekundama. Mjeri se emocijama. Deset sekundi. Vječnost. Barem kada je bol u pitanju. Desetljeće. Nestalo u tren oka. Barem kada je u pitanju ljubav. Vrijeme je nestalno. Krhko. Nasilno. I tu smo pogriješili. Mislili smo da ga možemo ukrotiti. Čak smo i smjernice načinili. Tri vrste vremena. Prošlost. Sadašnjost. Budućnost. Ali smjernice nisu dovoljno jasne. Neki od nas žive u prošlosti, progonjeni noćnim morama i davno izgubljenim snovima. Nečije oči zagledane su u daleku budućnost i ne vide opasnosti sadašnjosti. A neki su zapeli ovdje. U sadašnjosti, godini 2014. I svakim trenutkom su bliže smrti. Deset minuta. Toliko mnogo otkucaja srca. Svakom sekundom smo sve bliže. Srce nevjerojatno brzo kuca, sada. Sve dok ne stane. Pitanje je samo kada. Za tri godine? Za deset? Hoće li to biti to? Hoće li onda vrijeme stati? Barem na čas?

 Vrijeme ubija. Ne postoji nitko tko mu se je uspješno odupro. Dali smo mu preveliku moć. Kažu da vrijeme liječi sve rane. Nije istina, samo iluzija. Ono nas ubija. Vrijeme je najnemilosrdniji ubojica. Pogledaj oko sebe. Pogledaj koliko toga je nestalo. Vrijeme je krhko i prazno. I, uh... i gladno. Uvijek gladno. Oh da, ono je uvijek gladno. Ono sve proždire. I kraljeve i mora i planine. I miševe na tavanu i stare bogove u dvoranama moći. Ostaju samo uspomene, blijede u mraku s vriskovima na mrtvim usnama. Vrijeme je najgori neprijatelj... jer ono uvijek pobijedi, a zatim slijedi Zaborav. Vrijeme nosi Zaborav. Uvijek je tako bilo. Vrijeme nosi Smrt. I kada vikneš „O Vrijeme, stani čas!“, zar doista misliš da će te poslušati? Hoće li onda stati? Šapni. Možda te onda posluša. Jer odavno smo naučili da nismo gospodari vremena.

Lea Bobovčan, 2.a